Diari Oficial de la Generalitat Valenciana


Sumari del DOGV 9628, del 29-06-2023 (2023/6921)

RESOLUCIÓ de 15 de juny de 2023, de la directora general de Relacions amb Les Corts, de la Presidència de la Generalitat, per la qual es publica el conveni marc de col·laboració entre el conveni marc de col·laboració entre les cinc universitats públiques valencianes i la Corporació Valenciana de Mitjans de Comunicació en matèria acadèmica, científica i cultural.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9628

Data del DOGV
:   29-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6921


Data del document
:   15-06-2023

Organisme emissor
:   Presidència de la Generalitat

Tipus de document
:   Resolució

RESOLUCIÓ de 15 de juny de 2023, de la directora general de Relacions amb Les Corts, de la Presidència de la Generalitat, per la qual es publica el conveni marc de col·laboració entre el conveni marc de col·laboració entre les cinc universitats públiques valencianes i la Corporació Valenciana de Mitjans de Comunicació en matèria acadèmica, científica i cultural. [2023/6921]  
La Generalitat, a través de la Corporació Valenciana de Mitjans de Comunicació, la Universitat de València-Estudi General, la Universitat Politècnica de València, la Universitat d'Alacant, la Universitat Jaume I i la Universitat Miguel Hernández d'Elx han subscrit, prèvia tramitació reglamentària, els dies 5 i 28 de desembre de 2022, 13, 16 i 20 de gener de 2023, el conveni marc en matèria acadèmica, científica i cultural, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 15 de juny de 2023 i número 671/2023, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 15 de juny de 2023.- La directora general de Relacions amb Les Corts: Ana Belén Domínguez Cana.  
  
  
CONVENI MARC ENTRE LES CINC UNIVERSITATS PÚBLIQUES VALENCIANES I LA CORPORACIÓ VALENCIANA DE MITJANS DE COMUNICACIÓ EN MATÈRIA ACADÈMICA, CIENTÍFICA I CULTURAL  
  
D'una part, la Corporació Valenciana de Mitjans de Comunicació (d'ara en avant, la CVMC), amb seu a Burjassot, Polígon d'Accés a Ademús, s/n, i en el seu nom i representació la vicepresidenta i presidenta en funcions del Consell Rector, Mar Iglesias García, en virtut del nomenament com a vicepresidenta, segons l'acord del Consell Rector de 26 d'octubre de 2016, de conformitat amb el que disposa l'article 6.2 del Reglament Orgànic i Funcional del Consell Rector (DOGV 7960, 18.01.2017) i en virtut de les competències previstes en l'article 12.3.g de la Llei 6/2016, de 15 de juliol, del servei públic de radiodifusió i televisió d'àmbit autonòmic, de titularitat de la Generalitat, amb l'aprovació prèvia del Consell Rector amb data 24 de febrer de 2022, i autoritzada la firma d'aquest conveni per acord del Consell de la Generalitat amb data 16 de setembre de 2022.  
  
D'una altra part, la Universitat de València-Estudi General (d'ara en avant, UVEG), amb seu a la ciutat de València, i en el seu nom i representació, la rectora, María Vicenta Mestre Escrivá, amb nomenament efectuat mitjançant el Decret 25/2022, d'11 de març, del Consell, i en virtut de les competències atribuïdes pels seus estatuts, aprovats pel Decret 128/2004, de 30 de juliol (DOGV 4811, 03.08.2004), i modificats pel Decret 45/2013, de 28 de març (DOGV 6994, 02.04.2013), ambdós del Consell.  
D'una altra part, la Universitat Politècnica de València, (d'ara en avant, UPV), amb seu a la ciutat de València, i en el seu nom i representació, el rector, José Esteban Capilla Romá, amb nomenament efectuat mitjançant el Decret 74/2021, de 28 de maig, del Consell, i en virtut de les competències atribuïdes pels seus estatuts, aprovats pel Decret 182/2011, de 25 de novembre, del Consell (DOGV 6661, 29.11.2011).  
  
D'una altra part, la Universitat d'Alacant (d'ara en avant, UA), amb seu a la ciutat d'Alacant, i en el seu nom i representació la rectora, Amparo Navarro Faure, amb nomenament efectuat mitjançant el Decret 210/2020, de 18 de desembre, del Consell, i en virtut de les competències atribuïdes pels Estatuts d'aquesta Universitat aprovats mitjançant el Decret 25/2012, de 3 de febrer, del Consell (DOGV 6710, 09.02.2012).  
  
D'una altra part, la Universitat Jaume I (d'ara en avant, UJI), amb seu a la ciutat de Castelló de la Plana, i en el seu nom i representació, la rectora, Eva Alcón Soler, amb nomenament efectuat mitjançant el Decret 60/2022, de 20 de maig, de 2022, del Consell, i en virtut de les competències atribuïdes pels Estatuts de la Universitat Jaume I, aprovats pel Decret 95/2021, de 9 de juliol, del Consell (DOGV 9128, 15.07.2021).  
D'una altra part, la Universitat Miguel Hernández d'Elx (d'ara en avant UMH), amb seu a la ciutat d'Elx, i en el seu nom i representació el rector, Juan José Ruiz Martínez, amb nomenament efectuat mitjançant el Decret 69/2019, de 17 de maig, del Consell, i en virtut de les competències atribuïdes pels Estatuts aprovats mitjançant el Decret 208/2004, de 8 d'octubre (DOGV 4861, 13.10.2004), i modificats pel Decret 105/2012, de 29 de juny (DOGV 6808, 02.07.2012), ambdós del Consell.  
Totes les parts es reconeixen mútuament la capacitat legal necessària per a aquest acte i  
  
  
EXPOSEN  
  
1. Que les sis entitats tenen objectius i interessos comuns en els camps acadèmic, científic, cultural, social i esportiu.  
2. Les cinc universitats i la CVMC tenen com a finalitat la promoció de l'audiovisual valencià i la difusió de la investigació a les universitats.  
  
3. Que les cinc universitats són centres d'ensenyament superior i investigació que persegueixen el desenvolupament social, econòmic i cultural de la societat i del seu entorn mitjançant la creació i transmissió de coneixements.  
Per al compliment dels propis fins, les universitats mantenen una orientació cap al seu entorn, conscients que cada vegada és més necessària la col·laboració entre totes les institucions que participen en el desenvolupament social.  
4. Que la Llei 6/2016, de 15 de juliol, de la Generalitat, del servei públic de radiodifusió i televisió d'àmbit autonòmic, de titularitat de la Generalitat, crea la Corporació Valenciana de Mitjans de Comunicació i li atribueix l'exercici de les competències que corresponen a la Generalitat, per al disseny i el desenvolupament de projectes, la generació de produccions i continguts i la prestació del servei públic audiovisual, amb l'oferta i la difusió dels continguts a través de les actuals i noves tecnologies que puguen sorgir.  
La CVMC té la responsabilitat de gestionar els mitjans de comunicació públics d'àmbit autonòmic, i presta una atenció especial a les necessitats d'informació de proximitat; i té, entre altres finalitats, les següents:  
• Garantir el dret a la informació de forma imparcial.  
• Promoure el coneixement.  
• Promoure la participació plural i democràtica.  
• Difondre els valors històrics, culturals, educatius i lingüístics.  
  
Per a aconseguir millor les funcions de servei públic encomanades, la CVMC i les seues societats poden subscriure convenis de col·laboració amb universitats i altres agents educatius orientats a millorar la formació contínua del personal, col·laborar en la formació de noves persones professionals del sector audiovisual i participar en projectes d'investigació i desenvolupament.  
5. Que, atés que les sis entitats es troben en un mateix àmbit social, cultural i econòmic, l'establiment de programes de col·laboració permet obtindre millores en els serveis que presten a la societat.  
  
6. Que, amb data 11 de juliol de 2017, les sis parts van subscriure un Conveni marc entre les cinc universitats públiques valencianes i la Corporació Valenciana de Mitjans de Comunicació en matèria acadèmica, científica i cultural (DOGV 8159, 30.10.2017).  
7. Que la comissió de seguiment del conveni marc, reunida el 17 de setembre de 2021, va acordar, per unanimitat, avaluar positivament el grau de compliment del conveni marc i l'impacte que ha tingut en els àmbits acadèmic, científic, cultural i audiovisual, beneficiant les entitats signants i les comunitats acadèmica i professional.  
  
8. Que, per tot el que es diu anteriorment, les sis institucions consideren convenient donar continuïtat al marc de col·laboració per als pròxims anys, adaptant-lo a la nova realitat d'uns mitjans que ja estan en ple funcionament i en constant renovació tecnològica i de continguts, així com als nous reptes que té plantejat el sistema universitari públic.  
  
I, a aquest efecte, decideixen subscriure un conveni marc de col·laboració acadèmica, científica i cultural, d'acord amb les següents  
  
CLÀUSULES  
  
Primera. Objecte del conveni marc  
Les cinc universitats i la CVMC es comprometen a establir, mitjançant convenis formalitzats en el marc d'aquest conveni, les modalitats concretes de col·laboració dins de les àrees en les quals les sis entitats tinguen interés manifest.  
Així mateix, es comprometen a propiciar el desenvolupament de projectes d'interés comú en règim de col·laboració.  
  
Segona. Modalitats de col·laboració   
Amb la finalitat de satisfer els objectius definits en la clàusula anterior, totes les parts es comprometen, en la mesura dels mitjans de què puguen disposar, i d'acord amb la legislació vigent, a desenvolupar les següents modalitats de col·laboració:  
a) Cooperació en programes de formació i reciclatge de professionals membres de la CVMC i de les universitats mitjançant contractes signats per la via de l'article 83 de la Llei orgànica d'universitats (LO 6/2001, de 21 de desembre, modificada per la LO 4/2007, de 12 d'abril).  
  
b) Assessorament mutu en qüestions relacionades amb l'activitat de la CVMC i les universitats públiques valencianes mitjançant contractes signats per la via de l'article 83 de la Llei orgànica d'universitats (LO 6/2001, de 21 de desembre, modificada per la LO 4/2007, de 12 d'abril).  
  
c) Organització i execució d'activitats comunes, com seminaris, cursos, jornades i congressos, relacionades amb la promoció social de la formació i el reciclatge de les persones professionals de la CVMC i de les universitats.  
d) Intercanvi de personal per temps limitat, quan l'índole del treball ho requerisca, en els supòsits legalment previstos per la normativa.  
  
e) Cooperació en programes de formació de l'estudiantat mitjançant convenis de pràctiques curriculars i extracurriculars i aquells altres que la legislació puga determinar.  
f) Transferència d'R+D desenvolupats per les universitats per a l'aplicació en processos de producció i creació de la CVMC mitjançant contractes signats per la via de l'article 83 de la Llei orgànica d'universitats (LO 6/2001, de 21 de desembre, modificada per la LO 4/2007, de 12 d'abril).  
g) Participació de les universitats com a socis preferents en les línies d'innovació i nous formats que impulse la CVMC a través de l'SAMC.  
  
h) Cooperació per a la detecció del talent entre l'alumnat amb la finalitat d'incorporar els seus coneixements i habilitats en els processos de producció i creació de la CVMC.  
i) Col·laboració en activitats de producció i difusió de programes, amb el suport dels mitjans tècnics i professionals de les entitats sotasignants.  
j) Facilitar l'accés als fons documentals de totes les entitats implicades en aquest acord.  
k) Col·laboració en processos d'innovació i emprenedoria que les universitats impulsen a través dels respectius parcs científics i incubadores d'empreses.  
l) Promoció de la convocatòria periòdica (anual) d'un fòrum perquè tots els centres de creació audiovisual universitaris puguen presentar els propis formats per televisió, ràdio i projectes transmèdia.  
  
m) Les universitats i la CVMC es comprometen a treballar conjuntament per promocionar la ciència i el coneixement, visibilitzant el personal docent i investigador i apostant per una presència paritària d'homes i dones en els mitjans de comunicació de la Corporació. Les parts habilitaran fórmules que permeten compensar el personal universitari que participa regularment en programes d'À Punt Mèdia.  
n) Totes les altres que siguen considerades d'interés mutu, dins de les disponibilitats de les parts i de les activitats que constitueixen l'objecte del present conveni marc.  
  
Tercera. Establiment de la cooperació  
L'execució de les modalitats de cooperació previstes en aquest conveni marc es durà a terme a partir d'un programa elaborat entre les sis entitats, que es reflectirà en forma de convenis singulars formalitzats en el marc d'aquest conveni. Els convenis s'han de sotmetre als procediments d'aprovació establits en els estatuts i la normativa pròpia de cada entitat.  
  
Quarta. Finançament  
D'aquest conveni marc no es deriven obligacions econòmiques concretes per a les parts. Per a cada iniciativa concreta s'han de detallar en cada conveni singular, almenys, les activitats que s'han de realitzar, les persones i les institucions implicades, els mitjans disponibles, el pressupost, la durada i el finançament.  
D'altra banda, d'acord amb el que es preveu en l'article 11.2 del Decret 176/2014, de 10 d'octubre, del Consell, pel qual regula els convenis que subscriga la Generalitat, i el seu registre, l'aplicació i execució d'aquest conveni, i incloure-hi a aquest efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Cinquena. Durada  
Aquest conveni marc tindrà efectes des de la signatura per a totes les parts. La durada és de quatre anys, i les parts podran, en qualsevol moment abans de la finalització del termini anterior, acordar unànimement la pròrroga per un període màxim de quatre anys addicionals. Les parts podran denunciar-lo mitjançant un escrit fefaent, amb tres mesos d'anticipació al venciment, sense que això afecte els convenis singulars no realitzats, la finalització dels quals s'hauria de dur a terme, en tot cas, d'acord amb el que s'hi haja establit.  
  
Sisena. Comissió de Seguiment i notificacions  
1. Es constituirà una comissió de seguiment, integrada per una persona representant de cadascuna de les entitats, per al seguiment i aplicació d'aquest conveni marc, i l'elaboració dels convenis singulars que n'emanen.  
2. Aquesta comissió tindrà les funcions següents:  
- Supervisar l'execució del conveni marc, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
  
- Informar les parts dels retards i incidències que es puguen presentar durant l'execució del conveni marc, així com, si és el cas, proposar les actualitzacions o modificacions corresponents en les anualitats derivades del retard.  
- Emetre un informe o valoració final sobre el grau de compliment dels objectius consignats en el conveni marc.  
3. Les persones membres d'aquesta comissió seran les següents, també a efectes de notificacions:  
- Per part de la CVMC, Albert Vicent Moreno, amb l'adreça electrònica següent per a notificacions: kkrykqmfw@nybn.ij  
- Per part de la UVEG, Miquel Francés i Domènec, amb l'adreça electrònica següent per a notificacions: rmsddq.mliomnq@rl.qk.  
- Per part de la UPV, Margarita Cabrera Méndez, amb l'adreça electrònica següent per a notificacions: omeiflpe@rzu.fp.  
- Per part de la UA, Vicent Garcia Escrivà, amb l'adreça electrònica següent per a notificacions: q.kpnnkrl@ekizir.ul.eu.  
- Per part de l'UJI, Javier Marzal Felici, amb l'adreça electrònica següent per a notificacions: tkgbdk@boh.en.  
- Per part de la UMH, Eva María Corbalán Mateu, amb l'adreça electrònica següent per a notificacions: oxvwxdwsl@nsv.em.   
En la comissió de seguiment es procurarà la presència equilibrada de dones i homes, en aplicació del que preveu el III Pla d'Igualtat de Dones i Homes de l'Administració de la Generalitat, aprovat per Acord de 5 d'agost de 2022, del Consell.  
Durant la vigència del conveni, cada una de les entitats podrà destituir la persona que la representa en la Comissió de Seguiment que figura en aquesta clàusula i nomenar una altra persona que la substituïsca.  
  
Setena. Discrepàncies  
Sense perjuí de les competències de cada entitat, les controvèrsies que se susciten en l'execució d'aquest conveni marc i dels convenis singulars de desenvolupament han de ser examinades i resoltes per la Comissió de Seguiment.  
Si no s'arriba a un acord, les qüestions litigioses seran competència de l'ordre jurisdiccional contenciós administratiu.  
  
Huitena. Publicació  
Aquest conveni marc, una vegada subscrit, es publicarà en el portal de transparència de la Generalitat GVA Oberta, en les pàgines web de les universitats i en el Diari Oficial de la Generalitat Valenciana.  
  
I en prova de conformitat i acceptació, signen per sextuplicat aquest document, al lloc i en la data indicats.  
  
Corporació Valenciana de Mitjans de Comunicació  
MAR IGLESIAS GARCÍA  
05.12.2022  
La presidenta en funcions del Consell Rector   
  
Universitat de València-Estudi General  
M. VICENTA MESTRE ESCRIVÀ  
28.12.2022  
La rectora  
  
Universitat Politècnica de València  
JOSÉ ESTEBAN CAPILLA  
13.01.2023  
El rector  
  
Universitat d'Alacant  
AMPARO NAVARRO  
16.01.2023  
La rectora  
  
Universitat Jaume I  
EVA ALCÓN SOLER  
16.01.2023  
La rectora  
  
Universitat Miguel Hernández d'Elx  
JUAN JOSÉ RUIZ MARTÍNEZ  
20.01.2023  
El rector